Parlo ciaeo 11 settembre 2016
O diamante de l’Òrba o luxe torna: coscì renasce a Badia do Tijê
Fabio Canessa
AUDIO
Genova - Inti proei de l’Òrba, valladda à meitæ tra-a Liguria e o Piemonte, gh’é un scito feua da-o tempo donde l’é comensou a stöia di çisterçensci in Italia. Inta Badia do Tijê (coscì se ghe dixe inta seu parlâ) gh’é squæxi mill’anni de stöia. Unna gexa de moin rosci, un campanin streito, un ciòstro donde regna o scilençio e un convento donde i moneghi pòrtan avanti unna longa tradiçion. O travaggio de recatto comensou inti anni Novanta oua o l’é compio graçie à l’intervento do Parco do Beigua in sciô ciòstro, finançiou co-i fondi regionali PAR-FAS.
O cammin da Badia o parte do 1120, quande unna communitæ de moneghi che ne vëgnan da La Ferté, in Fransa, a se stabilisce inte sta conca da mezo a-i monti de l’Òrba. A l’é pròpio a seu attivitæ à formâ l’economia agricola da valladda, co-o sfrütâ l’ægua di sciummi inte unna ræ de canæ ancon in deuvia. Nasciua co-o nomme de ‘Santa Maria a-a Croxe’, do 1648 a l’é vegnua propietæ da famiggia Raggi, ch’a â mantëgne fiña a giornâ d’ancheu.
Inta seu stöia a Badia a l’à patio scròlli, feugo, interventi ediliçi che l’an cangiâ ben ben de vòtte. O Neuveçento o l’à visto a descheita ciù profonda, pe fiña che l’architetto Pacini o no l’à inandiou di anni ‘50 un studio pe dâ recatto a-a gexa segondo i critëi do Romanico ligure: erchi a tutto sesto in sce di pilastri quaddri, direçion Levante-Ponente, ninte campanin de pria. Do ’96 i Raggi strenzan un accòrdio con Commun, Provinsa, Region e Parco pe fâ di loei inti spaçi di moneghi, che ghe tornan do 2000.
I urtimi travaggi an pontou mascime in sciô ciòstro, con refâ i fondamenti e e covertue. “Conscideremmo o complesso importante pe l’asbrio e o reciammo turistico inta valle, e no solo pe-o Tijê”, dixe o scindico Giorgio Leoncini. “Emmo guägno unna scommissa, vegnindo a-a fin di travaggi in quattr’e quattr’eutto, un bell’exempio de conlaboraçion tra di enti despægi” azzonze o Daniele Buschiazzo, prescidente do Parco. Oua o diamante de l’Òrba o luxe comme alantô, averto a-e vixite da 10 à 12 oe e da 15 à 17 oe inti giorni de festa. Un passo piccin, ma importante, pe-o repiggio da Liguria.
Lescico
alantô – un tempo
asbrio – lancio
descheita – degrado
guägno – vinto
in deuvia – in uso
inandiou – approntato
luxe – luce; splende
mascime – soprattutto
moin – mattoni
proei – prati
recatto (dâ) – riordino, ripristino
repiggio – recupero
scròlli – crolli
© Riproduzione riservata
ita_Latn lij_Latn bug_Latn grn_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn lij_Latn lij_Latn lij_Latn fur_Latn ita_Latn lij_Latn afr_Latn lij_Latn lij_Latn ita_Latn ita_Latn